
HAPET MBLEDHJA

Ilir Meta – Fillojmë mbledhjen. 
Mirëdita! 


Kam thirrur sot Konferencën e Kryetarëve në respektim të nenit 79, të Rregullores së Kuvendit, duke pasur parasysh se në Kuvend është paraqitur për shqyrtim dhe miratim projektligji “Për buxhetin e vitit 2014” i shoqëruar me projektligjet financiare. Në respekt të nenit 78 të kësaj rregulloreje, Kuvendi është njoftuar për paraqitjen e projektligjit me mënyra të ndryshme. Deputetët janë vënë në dijeni me anë të faqes zyrtare të Kuvendit, me anë të postës elektronike, njoftimeve zyrtare në grupe parlamentare, komisione të përhershme, e të tjera. Siç jeni në dijeni në bazë të nenit 78, pika 3, të Rregullores së Kuvendit,  projektligji për buxhetin futet automatikisht në programin e punës së Kuvendit. Kuvendi miraton një kalendar të posaçëm shqyrtimi, projektin e të cilit e kemi përpara dhe për të cilin do të ndalemi më vonë. Në mbështetje të nenit 79, pika 2 të Rregullores së Kuvendit projektligji i buxhetit paraqitet fillimisht nga Ministri i Financave në mbledhjen e Konferencës së Kryetarëve. Ministri i Financave, zoti Shkëlqim Cani është i pranishëm për këtë qëllim. Unë do të propozoja që  ministri të paraqiste projektligjin “Për buxhetin e vitit 2014”, të shoqëruar dhe me projektligjet e tjera, dhe më pas të ndaleshim edhe në propozimin për kalendarin. Po zoti Paloka.

Edi Paloka – Zoti kryetar siç ju bëra dhe me dijeni, së pari dua të bëj të qartë, për këdo, që projektligji “Për buxhetin e vitit 2014” vjen sot në shkelje totale të ligjit, pasi në bazë të Ligjit “Për Menaxhimin e Shpenzimeve Publike”, përcaktohet qartë që projektbuxheti duhet të miratohet nga qeveria me datë 25 tetor dhe të vijë në parlament brenda datës 1 nëntor. Për çdo rrethanë të jashtëzakonshme dhe kur flasim për rrethana të jashtëzakonshme, kihet parasysh lufta dhe jo rrethana të tjera, mund të ketë lëvizje nga ky ligj. Por edhe këto raste kanë një procedurë të caktuar. Megjithatë kjo është çështje e qeverisë dhe jo e parlamentit. 

Ajo që dua të them është se për fat të keq, po bëhet rregull, shkelja e rregullave me këtë qeveri. Edhe sot sipas nenit 79, pika 2, të Rregullores së Kuvendit për të përcaktuar kalendarin e punimeve të projektbuxhetit që dihet ka një procedurë krejt tjetër nga projektligjet e tjera, duhej që kryetari i Komisionit të Ekonomisë dhe Financave, citon “ Kryetari i Komisionit për Ekonominë dhe Financat në bashkëpunim me relatorin kryesor, zëvendëskryetarin dhe sekretarin e komisionit, i paraqesin Kryetarit të Kuvendit projekt-kalendarin e shqyrtimit të projektligjit të Buxhetit të Shtetit dhe projektligjeve financiare që kanë lidhje të drejtpërdrejtë me të, në komisionet e përhershme të Kuvendit dhe në seancë plenare. Kryetari brenda 2 ditëve, thërret Konferencën e Kryetarëve...”. Le të na thotë Kryetari i Komisionit të Ekonomisë dhe Financave se kur është mbledhur me zëvendëskryetarin për të bërë projektkalendarin dhe të vazhdojmë procedurat? Nëse një telefonatë quhet mbledhje? Unë kërkoj zbatimin e procedurave, nuk është faji ynë, është shkelje e ligjit nga qeveria që projektligji vjen me kaq vonesë. Nuk e pengonte gjë zotërinë, që në mëngjes të merrte zëvendëskryetarin e komisionit dhe ta bënin këtë diskutim.

 Këtu çdo gjë bëhet që t’i mbani të fshehtë shqiptarëve, çdo të bëhet me atë paketë fiskale që kanë sjellë dhe me projektbuxhetin që kanë sjellë. Edhe kjo kohë e ngushtë,  nuk e di si do të justifikojë shkeljen e ligjit, por gjithçka bëhet që shqiptarët të mos marrin vesh çdo të ndodhë me ta dhe çdo të bëhet me xhepin e tyre, paratë e tyre. Kështu që unë dua zoti Kryetar të sqarohet ky problemi procedurave, pastaj të vazhdojmë me pjesën tjetër.

Ilir Meta – Lidhur me këtë raport mes kuvendit dhe qeverisë duke qenë të ndërgjegjshëm në lidhje me afatet që janë përcaktuar, unë kam komunikuar vazhdimisht me Kryeministrin dhe Ministrin e Financave. Vërtet që s’jemi në afatet e përcaktuara, por ka një arsye që ndryshon me vitet e mëparshme. Qeveria ka qenë në negociata me FMN-në dhe institucione të tjera ndërkombëtare, pasi ka qenë e domosdoshme të bihet dakord me disa politika  buxhetore fiskale, të cilat do të reflektoheshin në projektligjin e buxhetit të vitit të ardhshëm. Kjo ka qenë e vetmja arsye dhe sipas mendimit tim, tërësisht objektive. Për sa i përket çështjeve të tjera kemi gjithë kohën që të bëhen transparente. 

Për sa i përket projektkalendarit të paraqitur nga Kryetari i Komisionit të Ekonomisë dhe të Financave, unë kam komunikuar me zotin Braçe dhe ai ka shprehur bindjen e tij se gjithçka është kryer sipas nenit 79, pika 2, të Rregullores së Kuvendit. Megjithatë, zoti Braçe po të dojë të japë ndonjë sqarim më të plotë, mund ta bëjë.

Erion Braçe – Zoti kryetar sipas nenit të Rregullores së Kuvendit të cilit iu referuat këtu dhe që ka të bëjë drejtpërdrejtë me mënyrën e shqyrtimit të projektkalendarit, dua të sqaroj që është kryetari që vendos, jo komisioni. Është e qartë që në nen nuk thuhet: “...mblidhet Komisioni i Ekonomisë dhe Financave që vendos...”, është kryetari i komisionit në bashkëpunim me drejtuesit e komisionit. Për çështjen e relatorit  nuk vendos kryesia e komisionit, por vendos kryetari i komisionit. Relatori për çështjen e projektbuxhetit është caktuar zoti Anastas Angjeli, që është edhe sekretar i komisionit dhe për paketën fiskale, pra tetë projektligjet me natyrë fiskale, është caktuar zoti Ervin Koçi, që e ka mbuluar këtë gjë. 

Le të vijmë tek pjesa tjetër e kalendarit ku thuhet qartësisht kryetari, zëvendëskryetari, sekretari dhe relatori i komisionit. Kam folur dje me zotin Angjeli që është relatori dhe sekretari i Komisionit të Ekonomisë dhe Financave, sikurse dhe me zotin Bode. Nuk thuhet në Rregulloren e Kuvendit që duhet bërë mbledhje për këtë gjë. Kam folur me zotin Bode dhe i kam bërë me dije një për një të gjitha datat dhe çështjet që do të diskutohen. Ka ardhur projektbuxheti dhe më vonë se kaq. Janë lënë dhe më pak ditë se kaq për projektbuxhetin në Kuvendin e Shqipërisë. Është bërë kalendari pa pyetur askënd në Komisionin e Ekonomisë dhe Financave. Aq sa ne jemi detyruar të lëmë punën në komision. Megjithatë s’ka rëndësi çfarë ka kaluar. 

Kemi folur me zotin Bode dhe e vetmja kërkesë e tij, ka qenë, pyetja e grupeve të interesit dhe në projektkalendar është lënë një ditë e posaçme për grupet e interesit. Kryesisht dhomat kombëtare të tregtisë dhe të bizneseve të cilat kanë shprehur interesin publikisht dhe me letër në Komisionin e Ekonomisë dhe të Financave, që duan të japin opinionin e tyre. Pasi është konsumuar kjo bisedë është bërë projektkalendari i shqyrtimit të projektbuxhetit të Komisionit të Ekonomisë dhe Financave dhe pastaj i shqyrtimit në Kuvendin e Shqipërisë.

Edi Paloka- Atëherë zoti kryetar, neni 79 e përcakton, për të sqaruar dhe problemin e vazhdimit të Konferencës së Kryetarëve, që vetëm pasi mblidhet kryesia e komisionit dhe mbasi bien dakord për projektkalendarin e projektbuxhetit, ky projektkalendar i vjen kryetarit të Parlamentit, i cili, pas kësaj, brenda dy ditëve mbledh Konferencën e Kryetarëve. Nuk është puna kur të vijmë tek pika tjetër, e diskutojmë këtë çështje. Konferenca e Kryetarëve nuk duhej mbledhur pa u miratuar projektkalendari. Për t’i lënë këto të tjerat, që na vjen projektkalendari me e-mail, pastaj 30 minuta përpara. Por që të shkelet procedura në çdo hap, zoti Braçe është bërë shumë tolerant ndaj shkeljes së Rregullores së Kuvendit, megjithatë punë e tij. 

Nuk dua të di çfarë ka ndodhur në komisionet e tjera, vitet e tjera, unë jam për herë të parë në Konferencë të Kryetarëve dhe kërkoj zbatimin e Rregullores së Kuvendit. Nëse duam ta bëjmë ves shkeljen e Rregullores së Kuvendit, kjo është puna juaj, mund ta bëni dhe me numrat në Parlament. Ne nuk mund ta tolerojmë, nuk është faji ynë, edhe arsyeja që ka ardhur FMN-ja, ajo mund të mos vinte fare, mund të vinte në shkurt do të prisnim ta bënim projektbuxhetin në shkurt, s’di si mund t’i themi shqiptarëve, rrini 2 muaj pa bukë, se kam takim me FMN-në. Kjo është çështje e qeverisë. 

Ilir Meta - E mira do të ishte të mblidhej i gjithë Komisioni i Ekonomisë dhe Financave, me konsensus të plotë të kishin miratuar një projektkalendar. Por unë nuk kam asnjë arsye që të dyshoj që kryetari i Komisionit të Ekonomisë dhe Financave, me të cilin kam komunikuar dje, dy - tre herë dhe pas shqetësimit që ju më shprehët dje, kjo është dhe një nga arsyet e shtyrjes së mbledhjes së Konferencës së Kryetarëve për sot. Pasi ka qenë dhe shqetësimi juaj dhe i kolegëve të tjerë të maxhorancës që  projektbuxheti të mbërrijë sa më shpejt në Kuvend, për të respektuar sa më shumë të ishte e mundur afatet e ligjit, por neni 79, pika 2, e thotë shumë  qartë  “Kryetari i Komisionit për Ekonominë dhe Financat në bashkëpunim me relatorin kryesor, zëvendës-kryetarin dhe sekretarin e komisionit, i paraqesin Kryetarit të Kuvendit projektkalendarin e shqyrtimit të projektligjit të buxhetit...”, se vë dot në diskutim se zoti Braçe ka bashkëpunuar me zotin Bode, përderisa kanë komunikuar me njëri-tjetrin. Bashkëpunimi s’përcaktohet nëse bëhet në telefon apo drejtpërdrejtë. Në bazë të këtij komunikimi, me sa më ka thënë zoti Braçe, zoti Bode ka paraqitur disa pretendime të drejta për dëgjimin e grupeve të interesit të cilat janë reflektuar, parashikuar në projektkalendarin që ka sjellë zoti Braçe. 

Kemi dy alternativa, njëra që të vonohemi më tej, ndërkohë që vet ju, keni ngritur shqetësimin shumë të drejtë, që duhet të kishte ardhur projektbuxheti më përpara dhe i duhet dhënë koha maksimale deputetëve dhe opinionit publik për të ndjekur këtë paraqitje apo debat. Nëse zoti Bode ka ndonjë pretendim tjetër përveç atyre shqetësimeve që janë reflektuar më parë, ai mund t’i shprehë ato edhe sot në seancën plenare që do të mblidhet për këtë qëllim. Nuk më duket se po bëjmë ndonjë cenim të Rregullores së Kuvendit. Ndërkohë që çdo vonesë do të ishte e pajustifikuar sepse të gjithë kërkojnë sa më shumë kohë për t‘a lexuar dhe debatuar këtë projektligj.   

Edi Paloka – Zoti kryetar vonesa nuk ka ardhur nga ne. Projektbuxheti është një muaj e ca me vonesë nga qeveria, e të themi se po humbim disa minuta më shumë dhe po e vonojmë ne projektbuxhetin nuk më duket e logjikshme. Unë fola me zotin  Bode, nuk po e ngre unë shqetësimin, hajde t’ua lexoj unë projektkalendarin edhe juve këtu, e jo më në telefon dhe të ketë mundësi njeri ta marrë vesh dhe të ketë mundësi të japë mendime për të. Megjithatë ju keni shumicën mund të vazhdoni.

Ilir Meta – Për çështjen e projektkalendarit mund të vazhdojmë pasi zoti Ministër i Financave është këtu që të bëjë paraqitjen e projektbuxhetit. Zonja Vokshi kishit diçka?

Albana Vokshi – Po cenohen të gjitha bazat, po cenohet ligji i organik i buxhetit, po cenohet Rregullorja e Kuvendit. Jemi në cenim të çdo dokumenti bazik të Kuvendit dhe të qeverisë. Nuk është arsye të vihet këtu e të thuhet nuk i bënë dot negociatat me një institucion të caktuar, dhe unë e sjell projektligjin një muaj, apo një muaj e gjysmë me vonesë. Besoj këtu të gjithë biem dakord dhe nuk mund të lihet një javë për të diskutuar, kur thjesht nëpër komisione s’kemi kohë fizike për ta diskutuar. Projektligji i buxhetit është projektligji më i rëndësishëm në një vit kalendarik, sepse duhet të bëhet transparencë e plotë për të gjithë grupet e interesit dhe dëgjesa për institucionet shtetërore në çdo komision. Unë mendoj se nuk është justifikim të vihet këtu dhe të thuhet që, unë nuk kisha kohë se kisha negociatat me institucionet ndërkombëtare FMN-në dhe BB-re. Paaftësia e qeverisë për të negociuar me institucionet ndërkombëtare nuk mund të na bëjë ne të gjithëve të cenojmë çdo ligj.

Edi Paloka – Po më vjen përsëri një mesazh nga zoti Bode, që më thotë, unë kam shprehur me të vërtetë një shqetësim, por nuk kam dijeni për projektkalendarin. Kjo është pjesë e mungesës së transparencës. Unë propozoj të mblidhet komisioni dhe le të lemë një orë tjetër për të vazhduar me paraqitjen e projektbuxhetit.

Ilir Meta – Unë nuk dua të hy në komente të tjera, s’kam asnjë arsye të mos besoj tek ajo që më ka komunikuar zoti Braçe. Tek rivlerësimi që i ka bërë projektkalendarit, pas komunikimit me zotin Bode, për dëgjimin e grupeve të interesit. Të mos bëjmë një gabim nga ana procedurale, sepse ju keni një propozim përpara, në bazë të Rregullores kjo s’do të thotë, që është i miratuar dhe është bërë fakt i kryer. Përkundrazi mbasi të dëgjojmë Ministrin e Financave, do të dëgjojmë dhe zotin Braçe, do të shikojmë dhe projektkalendarin e tij, mund të biem dakord, mund të mos biem dakord, në çdo rast do të shkojmë në seancë plenare, atje mund të dëgjojmë dhe zotin Bode, i cili mund të shprehë mendimet e tij. Por s’kemi asnjë arsye që të vonohemi, qoftë dhe një minutë të vetme. Nuk mendojmë se bëjmë ndonjë shkelje nga ana procedurale, përkundrazi.

Erion Braçe- Duhet të keni parasysh tre gjëra. E para zoti kryetar, siç po e thoni dhe ju, unë po ju paraqes vetëm një draft që do ti shkojë seancës, pas Konferencës së Kryetarëve dhe ajo do të vendosë për të. Së dyti duhet të kihet parasysh që projektligjet me natyrë financiare siç janë ligjet e paketës fiskale, por dhe projektbuxheti diskutohen dy herë, në komision, njëherë në parim dhe njëherë nen për nen. E treta që dua të ju them është që në hartimin e këtij projektkalendari është marrë parasysh edhe praktika që ka ndjekur Komisioni i Ekonomisë dhe Financave deri më sot. Urdhëroni merrini, hapeni, kam nxjerrë të tetë viteve që kanë kaluar, nëse ka ditë pune dhe orë pune më shumë seç kemi paraqitur ne, atëherë unë tërhiqem, por nuk ka. Zoti Bode më ka paraqitur dy vërejtje, pasi e kam informuar në detaje për ditët dhe orët e shqyrtimit dhe me çështjet, siç e keni dhe ju përpara, vërejtjet ishin, grupet e interesit dhe mos na i zër të shtunat dhe të dielat.

Edi Paloka – Kjo që po ndodh këtu është e turpshme, se nuk doja ta kalonim në këtë nivel Konferencën e Kryetarëve. Vjen projektbuxheti në shkelje të plotë të ligjit, me një muaj e ca vonesë dhe thoni që ne shqetësohemi për të shtunat dhe të dielat. Kur të vijë puna tek projektkalendari do të kërkojmë të punohet deri në janar, që të zbatohet ajo që kemi bërë ne, vit për vit, me kërkesën tuaj. Diskutim të projektbuxhetit 40 ditë dhe jo 40 orë siç doni ta bëni ju. Nuk diskutohet projektbuxheti i shqiptarëve për 40 orë. Çdo gjë doni ta bëni fshehtas.

Ilir Meta -  Nuk besoj se ka nevojë për ndërhyrje të tjera, se këtu po kthehet në qëndrim të karakterit politik, dhe jo në qëndrim të karakterit procedural. Po zonja Bregu.

Majlinda Bregu – Më fal! Ne nuk mund të themi se në momentin që po diskutojmë projektligjin më të rëndësishëm të shtetit, se nuk kemi diskutim të karakterit politik. Kjo s’ka sens. Vendi është për të përcaktuar një model se si flasim, komunikojmë, operojmë dhe veprojmë me njëri- tjetrin. Këtu ka mungesë të plotë transparence. Unë nuk e di se kush veç meje ka dijeni, e njeh këtë projektbuxhet, le të na e thotë. Unë besoj si pjesa dërrmuese e qytetarëve shqiptarë nuk dimë çdo të ndodhë me këtë projektbuxhet, nuk dinë grupet e interesit, ka një mungesë transparence totale. Siç nuk ka ndodhur, as kur e keni pasur qeverinë ju socialistët, por me kryeministër tjetër. 

Ka më shumë se 15 vjet që ky proces ka qenë proces i tëri transparent, në respekt të ligjit, duke i dhënë kohë shprehjes së mendimit qoftë të kundërt politik të grupeve të kundërta në parlament dhe grupeve të interesit. Kjo po bëhet normë e përsëritur. Ky është shqetësimi ynë sot. Mungesa e transparencës nga qeveria, shkelja e ligjit, s’ka asnjë vëmendje për ta respektuar atë. Se u shkel njëherë, punë e madhe, se u shkel dy herë, punë e madhe, se shkelet tre herë, bëhet e zakonshme. 

Edhe shqetësimi i zotit Bode, kjo s’është lojë mes zotit Bode dhe zotit Braçe. Zoti Bode është autoritet ligjor në komisionin e tij, është zëvendëskryetar i komisionit. Bashkëpunimi i përcaktuar në Rregulloren e Kuvendit s’do të thotë që zoti Bode s’duhet të thirret, të ulet dhe të hartohet një projektkalendar, i cili të caktojë punën e komisionit të tij dhe të gjithë komisioneve të përhershme parlamentare. Ne sot nuk dimë asgjë. Çështja që po diskutojmë ne sot është parimi i dhunuar i transparencës. Nëse kjo ju duket e tepërt, ne këtu nuk biem dakord me njëri -tjetrin.

Erion Braçe - Zoti Meta, vetëm një sekondë për sa i përket pjesës së transparencës, projektbuxheti dhe paketa fiskale i është dërguar me postë elektronike gjithsecilit që dje në ora 2, si asnjë herë tjetër.

Ilir Meta -  Ju keni ngritur shqetësimin e vonesës, keni ngritur shqetësimin e asaj që nuk dini akoma cilat janë synimet, qëllimin e projektbuxhetit dhe paketës fiskale që e shoqëron atë, për këtë arsye ka ardhur Ministri i Financave. Duhet që ne të fillojmë menjëherë nga procedurat e transparencës sepse edhe unë që jam këtu nuk kam ndonjë informacion shumë më të madh, sesa keni ju, nga mediet apo nga komunikimet e bëra deri tani nga ana e qeverisë. Prandaj të mos e vonojmë këtë proces. Lidhur me raportin që ka kryetari i komisionit të ekonomisë me nënkryetarin apo me sekretarin, unë s’kam asnjë arsye që të vë në diskutim qëndrimin e kryetarit, pasi kam komunikuar disa herë me të dje për këtë arsye. Pasi të dëgjojmë zotin Cani, kemi të drejtë të diskutojmë për projektkalendarin, mund ta rrëzojmë, aprovojmë, mund të shkojmë në seancë. Atje ka të drejtë të shprehet dhe zoti Bode, ka të drejt të shprehet cilido, kështu që kemi kohën e duhur të fillojmë menjëherë me procesin e transparencës. Edhe pse me vonesë për një arsye që dikujt i duket e justifikueshme dhe dikujt nuk i duket shumë e justifikueshme.

Erion Braçe – Tetë vjet rresht ka ardhur projektbuxheti në shkelje të kësaj pike të ligjit.

Ilir Meta – Të lutem zoti Braçe. Ka dëshirë të shprehet zoti Mediu dhe zoti Pollo.

Urdhëro zoti Mediu.

Fatmir Mediu -  Ajo që mendoj se është problem është mungesa e reflektimit të drejtë. Nëse shkelet ligji zoti Meta, kjo është e pafalshme, dhe qeveria duhet të argumentojë pse e ka bërë shkeljen e ligjit. Kjo nuk mbetet tek fakti se, ka komunikim të qeverisë me FMN-në, por nëse qeveria do të kishte një problem serioz, sipas konsideratës së saj, që hyn brenda logjikës së shtyrjes së projektligjit, siç parashikon Ligji “Për menaxhimin e shpenzimeve publike”, duhet t’i adresohej Kuvendit të Shqipërisë në mënyrë institucionale dhe ti kërkonte shtyrjen e shqyrtimit të projektbuxhetit. Gjë që nuk ka ndodhur dhe është problem shumë i madh ky, me qeverinë. Ajo nuk reflekton respektimin e drejt të ligjit. 

Nëse flasim për Rregulloren e Kuvendit dhe procedurat, ne duhet të heqim dorë nga ideja e komunikimit me njëri-tjetrin në telefon. Autoritetet e zgjedhura, që drejtojnë komisionin, “të bashkëpunojnë” do të thotë të ulen dhe të diskutojnë në frymën dhe njohjen e projektbuxhetit dhe në bazë të kësaj njohje të paraqesin projektkalendarin. Ne jemi parlamentarë dhe kemi detyrimin, si ju në maxhorancë dhe ne në opozitë, t’i kërkojmë qeverisë të respektojë të gjitha detyrimet e saj. Në marrëdhëniet tona pozitë dhe opozitë, duhet të respektojmë detyrimet, me njëri-tjetrin brenda përcaktimeve në Rregulloren e Kuvendit. Minimalisht duhet të ketë reflektim. 

Genc  Pollo – Faleminderit zoti kryetar! Është e vërtetë se na ka ardhur me e-mail projektbuxheti dhe paketa fiskale. Por ka qenë e kohë e pamjaftueshme për ta studiuar sa për të formuar një opinion, për ta përkrahur apo kundërshtuar.

Ilir Meta – S’jemi këtu për të bërë diskutim për projektbuxhetin, jemi për të diskutuar projektkalendarin, pasi të dëgjojmë ministrin. Projektbuxheti do të shqyrtohet dhe diskutohet në komisionet e përhershme parlamentare.

Genc  Pollo – Po flisja për ligjshmërinë, e para, thamë se është shkelur afati sipas ligjit për prezantimin e projektbuxhetit. E dyta, nëse Rregullorja e Kuvendit e përcakton që duhet të përfshihet edhe zëvendëskryetari i Komisionit të Ekonomisë dhe Financave, në prezantimin në Konferencën e Kryetarëve, kjo është bërë me qëllim, dhe kjo është traditë e kahershme. Është e padrejtë dhe e nuk është gjëja e duhur që të mos ta zbatojmë tani, që të përfshihet dhe opozita. Prandaj i lihet dhe koha e duhur. Gjë që po dëgjojmë se nuk është zbatuar, pavarësisht se pohimet janë në të kundërt të saj. Po në vijim të kësaj paraqitje rrufe të projektkalendarit nga kryetari i Komisionit të Ekonomisë dhe Financave shikojmë se kemi një afat nga data 16 deri më 28 dhjetor, pra një afat 12 ditor. Pa hyrë në përmbajtjen e projektbuxhetit kjo shkon në sintoni me shqetësimet e paraqitura nga grupet e interesit, nga dhomat e biznesit, konsumatorët, sindikatat, për mënyrën blic, si do të kalohet. Janë ankuar për mungesë konsultimesh. Është dobësi e qeverisë, e përsëritur, mund të jenë shkaqet e konsultimit me FMN-në, por kjo nuk është krejt bindëse. 

Ndërkohë që një mundësi tjetër që të konsultohen me grupet e interesit e ka Kuvendi, i cili përsëri i mohohet, nëpërmjet një projektkalendari të cunguar me afat 12 ditor.  Ky është shqetësim i madh, që na çon tek ligjshmëria e paraqitjes dhe shpjegimi i kësaj ligjshmërie me afatin shumë të shkurtër dhe të pamundur për ta studiuar si komision dhe si Kuvend dhe që ta konsultojmë me të gjithë palët e interesit.

Ilir Meta – Edhe njëherë ju ftoj të mos humbasim më shumë kohë se sa kemi humbur. Lidhur me nenin 79, pika 2, të Rregullores së Kuvendit zoti Zani, ju lutem mbajeni shënim pasi mund të bëjmë një formulim më të qartë, sepse termi bashkëpunim është një term shumë i përgjithshëm. Mund të bëjmë një riformulim  në të ardhmen kur të bëjmë amendimin me konsensus të Rregullores së Kuvendit për të sqaruar se si realizohet ky bashkëpunim. Në këtë mënyrë e kalojmë këtë moment procedural. I japim fjalën ministrit dhe më pas diskutojmë për projektkalendarin. Po zonja Vokshi.

Albana Vokshi – Një gjë të fundit kisha për projektkalendarin. I referohem ligjit organik të buxhetit i cili në nenin 22, thotë “..Këshilli i Ministrave, pasi shqyrton projektbuxhetin e shtetit dhe e miraton atë, e dërgon për shqyrtim dhe miratim në Kuvendin e Shqipërisë brenda datës 20 nëntor. Jo pa qëllim është lënë 40 ditë për t’u shqyrtuar në Kuvend. Pra duhen minimumi 40 ditë për t’u shqyrtuar. Neni 23 e rregullon dhe nëse ky projektbuxhet nuk miratohet brenda datës 31 dhjetor nga Kuvendi Shqipërisë, citon “..kur projektbuxheti nuk është miratuar deri më 31 dhjetor të çdo viti buxhetor, Këshilli i Ministrave miraton dhe zbaton buxhetin e shpenzimeve për një periudhë 3 mujore..”. Pra rregullohet dhe ky rast, që ju po e paraqisni sot. Ne kërkojmë kohë të mjaftueshme që të kemi mundësi të shqyrtojmë projektligjin më të rëndësishëm, minimalisht 40 ditë. Është projektkalendar antitransparencë. Ne duam transparencë për të gjithë grupet e interesit. 

Ju kërkojmë të zgjasni afatet e projektkalendarit.

Ilir Meta -   I japim fjalën Ministrit të Financave, më pas diskutojmë projektkalendarin. 

Fjalën e keni ju zoti Cani. 

Çfarë të drejte keni ju në problemin që keni nxjerrë ?

Edi Paloka – E drejta jonë është që, përveç që qeveria shkel ligjin, në vazhdim të kësaj, po na detyroni edhe ne, që të shkelim Rregulloren e Kuvendit.

Ilir Meta – Cilën Rregullore të Kuvendit po shkelim, ata kanë komunikuar me njëri-tjetrin. Thashë që do të amendojmë Rregulloren e Kuvendit.

Edi Paloka – Rregullorja është shumë e qartë. Problemi është që kjo qeveri është mësuar të shkelë ligjin dhe po kërkon, të na e bëjë rregull shkeljen e tij.  

Ilir Meta – Ne pse duhet ta shkelim më tej ligjin, se edhe ne po e bëjmë këtë, pasi çdo vonesë e thellon shkeljen e tij.

Edi Paloka – Ne po kërkojmë gjërat më elementare, që na takon t’i kërkojmë, që është transparenca dhe zbatimi i Rregullores së Kuvendit. Është shkelur ligji edhe Rregullorja e Kuvendit. Ju thoni të bëjë transparencë ministri, transparenca nuk bëhet se thotë dy fjalë ministri. Transparenca bëhet me punën në komisione dhe në zbatim të Rregullores. 

Ilir Meta – Po shikoj që nuk keni vullnet për të bashkëpunuar. Ju po ngrini pretekst ditët e shqyrtimit sepse ato qenkan më kryesore dhe s’po i jepni mundësi ministrit të shpjegojë dhe të parashtrojë projektbuxhetin. Transparencën e diskutojmë pasi të flasë ministri dhe në seancë plenare. Doni ta ktheni Konferencën e Kryetarëve në seancë plenare.

Majlinda Bregu – Ne duam që atë që bëri qeveria, duke mos respektuar afatet e ligjit, të mos e përsërisë parlamenti shkeljen, duke mos pasur kohën e nevojshme për të diskutuar. Ne po kërkojmë kohën e nevojshme për diskutim. Nëse qeveria se ka parë të arsyeshme të konsultohet me grupet e interesit, sepse e quan veten, vetë zot, vetë shkop, ne do të konsultohemi me ta. Prandaj do ta bëjmë këtë gjë dhe duam të respektohet koha, që ky projektbuxhet të arrijë i përkthyer me të gjitha ndryshimet tek të gjithë qytetarët shqiptarë. Ne nuk mund të ç’bëjmë dëmin që ka shkaktuar  qeveria.

Ilir Meta – Patjetër.
Shkëlqim Cani – Faleminderit zoti Kryetar! 

Faleminderit kryetarë të grupeve parlamentare dhe të komisioneve parlamentare! 

Nuk është pjesë e fjalës time sqarimi çështjeve të vonesës. Çfarë do të thosha unë shumë shkurt për vonesën është që FMN-ja  nuk mund të kalohet siç duam ne, besoj se të gjithë deputetët e dinë, që FMN-ja dhe BB-re janë mbështetësit e pagesave të vonuara të rrjedhura nga ish qeveria. Duhet ta ndjeni veten përgjegjës.

Se dyti do të desha t’ju them që nuk është vetëm kjo, po kur të bëhet analiza do ta shihni që ish qeveria s’ka respektuar afatet që i takonin asaj lidhur me këtë projektbuxhet. Pra kemi vonesa të rrjedhura nga ish qeveria, sepse siç e dini hartimi i projektbuxhetit fillon që shumë herët në vitin që jemi. Duhet të ishin bërë nga ish qeveria, shumë butë do të desha ta kaloja me atë që, ka qenë një vit elektoral dhe të themi që ky është shkaku i pasojave të rrjedhura. 

Ky është draft buxhet. Unë do të ndal vetëm në disa momente kryesore. Kuptohet në ditët në vijim, do të jenë deputetët, grupet parlamentare, grupet e interesit dhe FMN-ja që është prezent në Shqipëri, të cilët do të japin mendime. Mundet të reflektohet ende lidhur me projektbuxhetin. Ka momente që ende nuk janë përcaktuar. Çdo ditë na vijnë të dhëna dhe duhet ende të reflektojmë se çfarë është pamja për vitin 2014. Duhet të dimë se si do ta mbyllim këtë vit 2013. Pak a shumë të ardhurat e vitit 2013 deri në datën 31 dhjetor të këtij viti, mendohet se nuk do të realizohen më pak se 322 miliard lekë, pra shumë më tepër se ç’kishim me aktin normativ. Deficiti do të jetë diku tek 6%, borxhi publik do të jetë diku tek 69%, rritja ekonomike reale mendohet të jetë diku tek 1.3%, jo ajo që ishte parashikuar as në fillim, as edhe gjatë të vitit. 

Natyrisht është një situatë që na vë në vështirësi. Situatë e cila nuk mund të zgjidhet në afate të shkurtra. Kuptohet që objektivat duhet të shtrihen në afatin e mesëm. Që të realizojmë objektivat që quhen objektiva të artë, që të shkojmë në një deficit buxhetor prej 3% dhe borxh publik 60%, do të na duhen vite, por ama vendosmëria e qeverisë është e plotë, që duke filluar nga viti 2015, do të fillojë ulja e borxhit dhe do të vijojë deri në vitin 2018 me objektivin që borxhi publik të arrijë rreth nivelit 60%. Kuptohet që ky program afatmesëm, kërkon kontribut nga të gjithë shqiptarët. Përgatitja e projektbuxhetit, natyrisht, të kuptohet, që ne nuk presim mrekulli nga ky projektbuxhet, por presim realizëm, disiplinë të fortë fiskale dhe buxhetore. Doemos presim ndryshim mentaliteti në përdorimin e fondeve publike, përgjegjshmëri dhe transparencë. 

Projektbuxheti i  vitit 2014, ka rrjedhur nga një konsultim i gjerë, i përditshëm me institucione të specializuara ndërkombëtare si FMN-ja dhe BB-re për të garantuar një rivendosje të saktë të stabilitetit makroekonomik të vendit dhe për të fituar garanci makroekonomike të tronditura në afatin e gjatë dhe sidomos me institucionet ndërkombëtare. Fryma që e karakterizon projektbuxhetin është një sjellje tjetër ndaj financave publike. 

Kemi zënë mend nga dështimet e viteve të kaluara, kur projektbuxhetet janë vlerësuar me një frymë jo optimiste, por të tejkaluar. Na është dashur që në pesë vitet e fundit të bëjmë rishikimin në mënyrë drastike të buxhetit. Ky është një mësim i vlefshëm për qeverinë aktuale dhe jemi munduar të pasqyrojmë realitetin. Sipas gjykimit tonë, menjëherë, shpejt sidomos në pjesën e dytë të vitit 2014, ky buxhet do të sjellë optimizmin e duhur, gjallërinë, rritje, e zhvillim ekonomik. 

Natyrisht është kureshtje për këdo, të dijë treguesit kryesorë të projektbuxhetit të vitit 2014. Të ardhurat rriten me 42 miliard lek, ky do të jetë buxheti më i madh në historinë e Shqipërisë dhe ka rritjen më të madhe të ardhurave. Shpenzimet do të jenë  diku tek 455 miliard lek, deficiti mendohet të jetë te 91.6 miliard lek ose 6.6 % e prodhimit të brendshëm bruto. Borxhi publik pritet të jetë 74.8% pa u shqetësuar, sepse këtu përfshihet dhe 35 miliard lekë shlyerje e borxhit të qeverisë të kaluar. Mendohet që rritja ekonomike të jetë diku tek 2.1%. 

Disa nga momentet kryesore që e karakterizojnë projektbuxhetin është rivendosja e stabilitetit makroekonomik edhe pse borxhi merr këtë vlerë 74.8% në maksimumin e vet, ky do të jetë kufiri i stabilitetit dhe duke filluar nga viti 2015, fillon ulja e borxhit publik. 

Së dyti është projektbuxheti që rivendos disiplinimin e financave publike, mbështetet nga një paketë fiskale e tërësore, ku për herë të parë balancohen interesat e qeverisë, biznesit dhe individit. Për arsyen se siç do të trajtohet më pas paketa dhe projektbuxheti kanë hapësira për të tre aktorët e jetës ekonomike të vendit. 

Së treti parashikimet janë bazuar në tregues makro ekonomik të konsultuar dhe mbështetur nga FMN-ja dhe BB-re. Dua të them se për 3 muaj ekspertë të përbashkët të qeverisë, FMN-së dhe BB-re, kanë arritur në këta tregues makro ekonomik të pritshëm për buxhetin e vitit 2014, duke hequr dorë nga fryma e tejkaluar optimiste, por duke qenë realist. 

Së katërti bëhet shlyerje graduale e borxhit të krijuar në vite, pra borxhit të fshehur. Vetëm borxhi ndaj biznesit i certifikuar deri diku dhe që do të shlyhet do të jetë 350 milion $, gjatë vitit 2014. Kaq është mundësia e këtij projektbuxheti. 

Së pesti vendoset një sistem i shëndetshëm i menaxhimit financiar dhe nuk do të lejojmë krijim e borxheve të reja. Është shumë i rëndësishëm momenti dhe shumë kritik për biznesin shqiptar që qeveria, FMN-ja dhe BB-re mbi bazën e një kontrolli të përbashkët çdo tre mujore nuk do të lejojnë krijimin e borxheve të reja. Bizneset do të shlyhen në mënyrë automatike, direkt nga  paratë e buxhetit, Thesari i Shtetit. 

Së gjashti mbështeten sektorët prioritarë të ekonomisë si arsimi, shëndetësia, bujqësia dhe infrastruktura. Shpenzimet kapitale për vitin 2014 parashikohen, si zë në vete do të jenë 65 miliard lek, por duke i parë në ecuri këto investime kanë dhe 6 miliard lek investime të pushtetit lokal, por edhe 100 milion $ shlyerje të drejtpërdrejtë të pagesave në investime. Në total, shuma që do të kenë investitorët shqiptarë, do të ju thoja që do të jetë afro 1 miliard $. 

Së shtati shumë më tepër mbështetje sociale do të kenë shtresat në nevojë. Shpenzime për ndihmën ekonomike dhe paaftësi do të jenë 19 miliard lek, nga 17.4 miliard lek që kanë qenë në vitin elektoral 2013, e përmend këtë, sepse këto shpenzime kanë qenë dyfish të ekzagjeruara nga tendenca normale. Gjatë vitit 2013 do të shlyejmë dhe 1.8 miliard lekë nga shpenzimet për invalidët, nga e gjithë shuma 6 miliard lek që ka qenë e prapambetur për ta. Po kështu janë dhe 1.1 miliard lek kompensime për shtresat në nevojë lidhur me politika të reja që ka ky projektbuxhet, lidhur me uljen e TVSH-së për energjinë elektrike, si dhe një shportë ushqimesh, pra për 5 artikuj bazë. 

Lidhur me politikat e reja fiskale. Projektbuxheti i vitit 2014 është ndërtuar mbi bazën e mjaft politikave të reja fiskale. Në vazhdim të premtimeve elektorale të qeverisë është hequr dorë nga tatimi i sheshtë, është realizuar parimi kush fiton më shumë paguan më shumë. 

Paketa e re fiskale ka në funksion stabilitetin e ekonomisë, duke synuar që ne të gjenerojmë jo më pak se 18 miliard lek të ardhura nga tatimet dhe doganat. Kjo barrë fiskale natyrisht ndahet mes biznesit dhe individit. Le të fillojmë me individin. Paketa e re fiskale vendos tatimin progresiv mbi pagat, në tre fasha. Le të flasim me lek të vjetra që të jetë sa më e qartë për të gjithë qytetarët. Për ata që marrin 0 deri  300.000 lek, taksa është zero. Nga 300.000-1.300.000 lek, fasha ka 13% tatim, por në dallim nga metoda e vjetër, do t’i zbritet diferenca prej 300.000 lek. Nëse do më duhet të bëj një llogaritje për këtë fashë do të më duhet të them se për këtë fashë asnjë individ që merr këtë pagë s’do të tatohet më shumë seç janë tatuar më parë. Në të kundërtën që të gjithë individët nga 0 deri 1.300.000 lek, rrogëtarë, do të tatohen më pak nga ç’kanë qenë tatuar. Këta janë 97% e pagëmarrësve, jo 95 % sa ç’ka qenë premtimi. Sa më e ulët paga, aq më i madh përfitimi. Mund t’ ju them se kush ka një pagë 350 mijë lek, sot përfiton një pagë të 13-të, me këtë politikë të re të tatimit progresiv që ne po përfshijmë. Dje do t’i duhej të paguante 35 mijë lek, sot diku tek 6 mijë lek të vjetra. Pra është diferenca shumë e madhe dhe ata që janë mbi 1.300.000 janë pjesa që do të paguajnë më shumë. Përsëri ata që paguajnë më shumë nuk mbulojnë shpenzimet e atyre që paguajnë më pak dhe i duhet buxhetit të paguajë, jo pak, por të mbulojë 1.5 miliard lek subvencion për këtë shtresë, që të gjithë e kemi quajtur të mesme dhe të varfër. Kjo është politika e parë, e re fiskale në këtë projektbuxhet të vitit 2014. Pagat mbi 1.300.000 lek janë pjesa që do të paguajë me fashën 23%, kurse efektive nuk e kalon 15% dhe kjo është bërë për të balancuar me tatim fitimin. 

Së dyti në kuadrin e individit është parashikuar që të gjitha kategoritë e shtresave në nevojë të shoqërisë, do të marrin 10 % subvencion të TVSH-së të pagesës për energjinë elektrike si dhe për produktet bazë të shportës, 5 artikuj, miell, grurë, bukë, qumësht dhe vezë, e cila ka një efekt 1.1 miliard lek. 

Së treti barnat do të jenë më të lira për pacientin. Urojmë që shqiptarët të sëmuren sa më pak, por me paketën e re është hequr tatimi mbi vlerën e shtuar prej 10 % dhe është bërë 0%, e cila doemos do të ndikojë në uljen e çmimeve të barnave, jo më pak se 10% edhe më shumë ndofta në vazhdimësi ulja mund të jetë 15%, ndofta dhe më shumë. Kjo paketë hyn në fuqi më 1 prill 2014. 

Së katërti 73 mijë të vetëpunësuar në Shqipëri nga prilli i vitit 2014 do të paguajnë më pak kontribute shëndetësore. 

Së pesti rritet dyfish taksa e ndërtesave që përdoren për qëllime biznesi, barazohet taksa e ndërtesës, për shtëpitë e ndërtuara para dhe pas vitit 1993 dhe mendohet se nga këto dy masa efekti në buxhet do të jetë diku në 1.1 miliard lek. 

Së gjashti taksa për shtëpitë jo të para, do të jetë sa dyfishi taksës së ndërtimit në zonën ku është shtëpia e dytë. Këtu është shumë e vështirë të bëhen llogaritje se sa do të jetë efekti ndaj dhe e kemi lënë të hapur. 

Së shtati rritet taksa e qarkullimit me 10 lek litri për naftën dhe 10 lek litri për benzinën. Si efekt i kësaj takse mendohet që në buxhet të realizohen 5.5 miliard lek të ardhura. 

Së teti tatimi mbi të ardhurat personale, për kalim e të drejtës të pronësisë mbi tokën bujqësore. Hiqet për fermerët taksa për kalim të pronësisë të tokës bujqësore.   

Çfarë sheh paketa për biznesin. Janë rreth 60000 biznese të vogla në Shqipëri që duke filluar nga 1 janari i vitit 2014 nuk do ta paguajnë më taksën e biznesit të vogël. Pra hiqet taksa e biznesit të vogël. Është një taksë që paguhet nga subjekti me qarkullim vjetor deri në 8 milion lek, efekti negativ në buxhet është 2 miliard lek, por është premtim, zotim edhe sepse është pjesë e shoqërisë që vuan më shumë pasojat e krizës ekonomike. 

Së dyti biznesi i vogël deri në 2 milion lek do të paguajë një taksë fikse vjetore prej 25 mijë lek pavarësisht nga vendndodhja e tij. Kjo bëhet dhe në kuadër të thjeshtimit të procedurave në mënyrë që biznesi të mos ketë disa lloje taksash. Subjektet e biznesit të vogël me gjiro vjetore nga 2-8 milion lek nuk do të paguajnë “tatim fitimi” jo më 10%, por tashmë 7.5%, sa gjysma e pjesës tjetër të biznesit të cilit i rritet tatim fitimi nga 10% në 15%. Kjo masë llogaritet me të ardhura në buxhet prej afro 7 miliard lek. 

Së pesti, paketa fiskale e vitit 2014 heq përjashtimin të tatim taksave në sektorin e hidrokarbureve edhe kjo hyn në fuqi në prill të vitit 2014. Qeverisë i jepet kohë për të negociuar me palët e angazhuara në hidrokarbure.

Së  gjashti, janë përfshirë disa ndryshime që prekin taksën e akcizës për disa lloje mallrash për cigare, duhan të dredhur, pijet alkoolike, birrën dhe produktin graso. Mendohet që si efekt i vendosjes të akcizës tek cigaret sidomos, pasi ajo zë pjesën kryesore, dhe në tërësinë e vet e gjithë kjo paketë mendohet të prodhojë të ardhura në rreth 3.5 miliard lek.

Së shtati, fermeri do të marrë 20% të TVSH-së që ka paguar për të gjithë inputet në bujqësi, me një efekt negativ në buxhet prej afro 600 milion lek. 

Së teti, në kuadrin e taksave kombëtare është trajtuar në këtë paketë edhe ambalazhimi me një përdorim.

Dhe së nënti është dyfishuar taksa e ndërtesave që përsëri ngelet e ulet nga çdo standard dhe sipas gjykimit tonë kjo taksë do të rifillojë tregun e shit- blerjes dhe do të përmirësojë qiradhënien.

Lidhur me shpenzimet çfarë parasheh ky projektbuxhet. Siç e përmenda projetkbuxheti i vitit 2014 parashikon  mbështetje të sektorit prioritar që është arsimi, shëndetësia, bujqësia dhe infrastruktura të cilat rriten gati në 2-3 fish tempi i rritjes krahasuar me sektorët e tjerë.

Bujqësia rritet fondi me 1.9 miliard lek nga të cilat 1 miliard investime dhe shtresa 600 milion lek fondi kompensimit të fermerëve dhe heqje të TVSH-së të inputeve bujqësore.

Arsimi do të ketë shtesë me 1.4 miliard nga të cilat 0.8 pajisje të reja për shkollat.

Shëndetësia do të ketë 1.6 miliard lek më shumë fonde, ku 0.5 miliard janë pajisje për spitalet dhe 1 miliard lek janë investime.

Policisë të Shtetit do t’i shtohen fondet me 0.9 miliard lek për të përmirësuar mbështetjen e rendit në Shqipëri.

Mbrojtja sociale do të marrë të gjithë fondet e nevojshme për të mbuluar edhe disa vonesa të rrjedhura nga viti 2013.

Për vitin 2014 është shtuar fondi 1.1 miliard lek kompensime për shtresat në nevojë, fond të cilin unë e trajtova më përpara.

Niveli i investimeve publike siç  ju thashë doemos është më i lartë se ai i vitit 2012, i cili nuk ka qenë vit elektoral, por siç  ju thashë në tërësinë e vet do të shkojë mbi 1 miliard  lek. Ajo që ka rëndësi për t’u theksuar është që gjatë vitit 2014 do të shlyhen rreth 35 miliard lek borxhe të prapambetura që i përkasin kryesisht investitorëve dhe biznesit. 

Po kështu vlen të theksohet që pushtetit lokal i është rritur grandi i pakushtëzuar me 1 miliard lek dhe fonde investimesh për infrastrukturën rurale me 3.8 miliard lek.

Komunat dhe bashkitë në tërësi marrin më shumë se në vitin 2013, që ishte vit elektoral. Pensionet me gjithë problemet e buxhetit, përsëri do të rriten. 

Vlen të sqarohen disa momente që lidhen me projektbuxhetin. Besoj që kemi mirëkuptimin  e publikut, e deputetëve, biznesit, që politika e re fiskale kushtëzohet nga pamjaftueshmëria e fondeve, për të garantuar stabilitetin ekonomik dhe për të siguruar shërbime publike cilësore në tërësi hapësirat e kërkuara që do të dëshironim ne si qeveri, por natyrisht do të mirëkuptojmë dhe kërkesat tuaja si deputetë, publik, dhe biznes. Duhet të na mirëkuptoni që disa nga ndryshimet janë kryer, jo për të mbushur buxhetin, por për të përmbushur disa detyrime ndaj kuadrit tatimor që parashohin direktivat e BE-së. Lidhur me tatimin mbi fitimin për atë pjesë të biznesit që rritet nga 10% në 15% natyrisht është një masë që e deklarojmë jo me kënaqësi, por është një masë që në letër është më e lartë, por me siguri në praktikë është më e vogël, se ajo çfarë biznesi ka qenë i imponuar të paguajë nga keqtrajtimi i organeve fiskale, por mbi të gjitha kjo rritje është asgjë në krahasim, të asaj që ne zotohemi me këtë buxhet, që ti paguajmë nga pagesat e vonuara 350 milion $. 

Është rritja e taksës nacionale për litër me 10 lek, midis të tjerave është rritur për efektin e ambiental dhe uljen e konsumit të karburantit.

Lidhur me procedurat tatimore, si pika e fundit e asaj që do të doja të parashtroja. Ka kjo paketë një sërë masash dhe ndryshimesh në procedurat tatimore, në thjeshtimin, përmirësimin e tyre të shumëpritur nga biznesi. Mendime që ne i kemi marrë gjatë periudhës tre mujore. Së pari është unifikuar me 25 mijë lek në vit taksa fikse që paguajnë biznesi i vogël. Me kaq biznesi mbyll marrëdhëniet me  organin e tatimor.

Lehtësohet biznesi nga pagesa e detyrimeve për rastet e apelimeve të njoftim vlerësimit. Bizneset deri më sot nëse do të paraqiteshin në organet e apelimit dhe nëse do të kërkonin heqjen e një mase të marrë nga organet tatimore, do të duhej që të parapaguanin të gjithë shumën dhe pastaj apelimi vihej në lëvizje. Këtë ne e kemi hequr, ishte një kërkesë e biznesit, nëse biznesi gjen hapësira dhe na jep garanci bankare. Zgjatet afati i kontrollit dhe aprovimit të tepricës kreditore nga 30 në 60 ditë duke i dhënë kohë të mjaftueshme administratës për të verifikuar tepricat kreditore të TVSH-së. Pak më ndryshe, do të thotë deri më sot organet tatimore nuk kanë paguar në mënyrë sistematike biznesin për tatimin mbi vlerën e shtuar dhe përfitimin e parapaguar në kohë dhe hapësira të papërcaktuara. Kjo ka sjellë si rezultat që të kemi mbi 400 milion $ tatim mbi vlerën e shtuar dhe parapagim fitimi nga biznesi. Me këtë ndryshim të procedurave ne i lëmë organit tatimor kohë vetëm 60 ditë  për të verifikuar dhe mbas 60 ditësh ata shlyhen në mënyrë automatike nga thesari i shtetit për shumën që u takon. Kjo s’na lejon ne si organe fiskale t’u krijojmë vonesa biznesit. Po kështu është bërë dhe për marrëveshjet të ratifikuara për grande të caktuara, është kufizuar koha dhe në mënyrë automatike si organe fiskale jemi të detyruar të paguajmë. Ka pasur një mori takimesh të Ministrit të Financave me ambasadorë të vendeve të ndryshme në lidhje me këtë çështje.

 Zgjatet afati i periudhës ku tatim paguesit mund të kundërshtojnë  rezultatet e kontrollit tatimor. Deri më sot nëse një organ tatimor kontrollonte, paraqitej tek biznesi dhe i hartonte procesverbalin biznesit, ky i fundit kishte 5 ditë kohë për t’u ankuar. Tani është zgjatur 15 ditë ky afat, kjo me kërkesë të biznesit. Kemi lënë atë që quhet kohë e arsyeshme për të reflektuar ndaj procesverbalit të kontrolleve tatimore. 

Drejtoria e Përgjithshme Tatimore do të shërbejë si agjent për llogari të pushtetit vendor. Pra tatimi mbi fitimin për biznesin e vogël do të mblidhet nga organi qendror për llogari të pushtetit vendor.

Do të ketë kontroll nga organet tatimore në raste ç’regjistrimi. Mbi bazë risku do të bëhet kontrolli. Risku më i madh, vëmendja më e shpejtë. S’do të lejohet të bëhen ç’regjistrime pa kontroll. Vlera paguese maksimale me para në dorë nga biznesi nuk do të jetë më shumë se 300 mijë lek, por vetëm gjysma e saj, ose 150 mijë lek, në mënyrë që edhe biznesi shqiptar t’i kthehet formalitetit.

Ka qenë një vërejtje, pretendim i kahershëm i sistemit bankar ndaj sistemit fiskal që të mos zbatojë standardet e Bankës së Shqipërisë, por standardet ndërkombëtare lidhur me kreditë e parregullta. Ne e marrim këtë zotim ndaj sistemit bankar dhe e përmbushim detyrimin tonë ndaj tij, me këtë paketë fiskale që paraqitet në Kuvend. Duke i konfirmuar që ne do të zbatojmë standardet ndërkombëtare.

Pika dhjetë që ndofta duket se nuk ka rëndësi është që Drejtoria e Apelimit, deri më tani ka vlerësuar praktika të veçanta dhe ka gjykuar mbi to, por praktikisht s’kanë qenë të unifikuara. Me këtë paketë, Drejtoria e Apelimit është e detyruar t’i publikojë aktet e saj në mënyrë që të bëhet unifikimi i praktikave dhe bizneset të mos trajtohen në mënyrë të diferencuar.

Pika 11, hiqen gjobat ndaj tatim paguesve në rastet e ndryshimit të deklaratave tatimore. Kur me vullnetin e mirë një tatim pagues ka dhënë një deklaratë të gabuar dhe kërkon ta korrigjojë, sipas ligjit në fuqi ai gjobitet. Ne e kemi njohur si vullnet të mirë të dy palëve dhe e kemi hequr gjobën ndaj individit që raporton në mënyrë të gabuar.

Pika 12, bëhet një rregullim për taksën e fjetjes në hotel. Çdo gjashtë muaj hotelet paraqesin një skemë për miratimin e çmimeve të hotelit në bashki dhe komuna.

Për ti ardhur në ndihmë pushtetit vendor për t’i krijuar mundësi reale për politik bërje për tarifa dhe taksa të përkohshme është hequr kufiri i tavanit prej 10%. 

Kjo ishte në tërësinë e vet çfarë mendova të parashtroj para jush lidhur me projektbuxhetin e vitit 2014 shoqëruar me paketën fiskale, me ndryshimet dhe modifikimet që bëhen. Natyrisht është një paketë e plotë, ku kryesisht ka mjaft ndryshime, ku biznesi, individët, sidomos atij të varfrit i vihet në ndihmë. Ne si Ministri e Financave dhe si qeveri gjykuam që kjo të jetë paketa për vitin 2014. 

Ndërkohë që kemi punuar me këtë projektbuxhet të vitit 2014, por po hartojmë me FMN-në dhe BB-re edhe një draft paketë për vitin 2015, 2016, 2017, paketë të cilën do të kemi kohë dhe hapësirën e nevojshme për ta konsultuar me biznesin, grupet e interesit dhe ju si deputetë.

Faleminderit!

Ilir Meta – Dëgjuam shpjegimet e Ministrit të Financave, zotit Shkëlqim Cani në emër të qeverisë. Kalojmë tek çështja e projektkalendarit të shqyrtimit të projektbuxhetit. Fjalën e ka kryetari i Komisionit të Ekonomisë dhe Financave, zoti Erion Braçe.

Erion Braçe – Ka dy kalendarë, një që keni përpara që do të jetë kalendari i Kuvendit dhe kalendari i detajuar i Komisionit të Ekonomisë dhe Financave. Duhet të ketë një vendimmarrje për secilin prej paketave fiskale, për të përcaktuar se kush është komisioni përgjegjës dhe cili komision jep mendim. Për projektkalendarin e Kuvendit i cili fillon sot me datë 16 dhjetor, në bazë të cilit detajohen kalendarët e komisioneve të tjera parlamentare. Ju e keni përpara projektkalendarin fillon sot dhe mbaron me datën 28 dhjetor, ditë e shtunë. Siç  ju thashë dhe më herët në bazë të Rregullores së Kuvendit dhe ligjit, projektligjet me natyrë financiare që kanë inpakt në buxhetin e shtetit kalojnë dy herë në komision dhe seancë plenare. Njëherë në parim në seancë plenare më pas kalohet përsëri në komision dhe shqyrtohet. Kalohet në komision nen për nen, pastaj kalohet nen për nen në seancë plenare. Sipas këtij projektkalendari i bie që të hënën e javës tjetër duhet të shkojmë në seancë  për të diskutuar në parim paketën fiskale dhe projektbuxhetin dhe në javën që pason vazhdon shqyrtimi nen për nen në komisione. Për të ardhur në fund me shqyrtimin e raporteve të komisioneve të përhershme parlamentare për projektbuxhetin, shqyrtimin e amendimeve dhe natyrisht dërgimi për votim në seancë plenare i projektbuxhetit dhe paketës fiskale.

Për Komisionin e Ekonomisë, projektkalendari synon që të martën dhe të mërkurën të kësaj jave të shqyrtohen në parim, paradite dhe pasdite, tetë projektligjet e paketës fiskale. Dua ta theksoj që projektligji më i gjatë ka ndryshime maksimumi në 10 nene dhe ditën e enjte, premte dhe shtunë të kalojmë në diskutimet e tre shtyllave kryesore të projektbuxhetit, të ardhurave, shpenzimeve, deficiti dhe borxhi në parim, në mbledhje paradite dhe pasdite, në Komisionin e Ekonomisë dhe Financave. Javën tjetër të martën do të kemi mbledhje paradite dhe mbasdite për të dëgjuar grupet e interesit, kryesisht dhomat e tregtisë dhe të biznesit. Pastaj e mërkura është pushim. Më pas dy ditë me radhë, paradite dhe pasdite, diskutimin nen për nen të paketës fiskale dhe projektbuxhetit.  Për të ardhur ditën e shtunë pas dy javëve në miratimin nen për nen në seancë plenare.

Ilir Meta – Kush kërkon fjalën? Po, zoti Paloka.

Edi Paloka – Edhe ky projektkalendar që është paraqitur tregon qartë se një nga qëllimet, mos kryesori, i vonesës të kësaj pakete dhe projektbuxhetit është fshehja sa më shumë shqiptarëve, e asaj që do të ndodhë me ta, pas miratimit të asaj pakete fiskale dhe këtij projektbuxheti. Shqiptarët duhet ta marrin vesh se ky projektbuxhet vetëm i varfëron më tepër, i bën të paguajnë më tepër dhe i pakëson vendet e punës. Për projektkalendarin s’mund të diskutojmë, jo vetëm projektbuxheti, por dhe gjithë ajo paketë fiskale që është paraqitur që lidhen direkt me interesat e shqiptarëve, këtu thotë nga data 16 deri më 18 dhjetorë, dy ditë për gjithë këtë paketë. Ju kam thënë që për heqjen e tahometrit mekanik, në digjital, na është kërkuar një muaj. Për të diskutuar paketën fiskale dhe projektbuxhetin na mjaftuakan dy ditë. Mua më duket absurde dhe absolutisht kërkojmë kohë më tepër. Ne jemi gati të punojmë dhe në janar gjatë kohës së pushimeve, vetëm gjërat të bëhen të qarta për të gjithë.

Ilir Meta - Keni propozim konkret përveç  kundërshtimit në parim për afatet kohore. Çfarë pretendimesh keni për kohën dhe për cilat faza të shqyrtimit të projektbuxhetit dhe projektligjeve të paketës fiskale?

Fatmir Mediu – Që në fillim u tha që marrëveshja më FMN-në ka bërë që, është shtyrë paraqitja e projektbuxhetit. Do të ishte mirë që edhe deputetët, por në mënyrë të veçantë dhe dy komisionet, Komisioni i Ekonomisë dhe i Financave dhe Komisioni i Ligjeve, të kenë informacion më të plotë rreth kësaj marrëveshje, që ka bërë qeveria.

Albana Vokshi – Në fakt bazuar dhe në projektkalendarin që keni propozuar, të gjithë komisionet, duhet të hartojnë kalendarët e tyre.  Duke hequr ditën e sotme e cila është plot, mua më bie që nesër në mëngjes të mbledh komisionin dhe të vendosim për kalendarin e tij. Praktikisht i bie vetëm 8 ditë për të trajtuar paketën fiskale, një pjesë e mirë e të cilave  prek dhe çështjet që diskuton Komisioni i Shëndetësisë, mbase jo të tetë, por pesë apo gjashtë. Unë nuk shoh kohë fizike, duhet të paktën një ditë për një projektligj. Institucionet shtetërore dhe grupet e interesit, pa u futur tek projektbuxheti. Unë kërkoj kohën e mjaftueshme. Dua që në komision të diskutohen të gjithë projektligjet që prekin, si shëndetësinë dhe çështjet sociale. Nuk më duket e mjaftueshme tetë ditë për të diskutuar tetë projektligje dhe për të diskutuar edhe projektbuxhetin. Na jepni kohë aq sa e ka ligji edhe në janar.

Ilir Meta – Përveç  zonjës Vokshi, kush ka ndonjë gjë tjetër?

Majlinda Bregu – Të njëjtën procedurë do të ndjekim të gjithë komisionet duke filluar nga dita e nesërme. Sigurisht që dhe ne do ta shohim në Komisionin e Integrimit, jo vetëm projektbuxhetin me Ministrinë e Integrimit sepse s’është vetëm ajo që ka lidhje me procesin, por për të parë pikat që janë 5 detyrimet e reja të Komisionit Europian dhe paketën fiskale me të gjitha ato që ministri na bëri prezent sot. Me merak të madh për pjesën e stabilitetit ekonomik i cili është element i kërkuar dhe shumë në monitorim. Do të thërrasim dhe seanca dëgjimore me grupet e interesit.

Ilir Meta – Ta dëgjojmë zotin Pollo, po.

Genc  Pollo – Faleminderit zoti kryetar. Vijoj me atë që thashë para se të fliste zoti ministër, që periudha kohore nga data 16 dhjetor deri më datën 28 dhjetor është e pamjaftueshme që Kuvendi të ushtrojë përgjegjësitë e veta siç  e ngarkon Kushtetuta dhe ligji. Ky është projektkalendari i Kuvendit, me e-mail na ka ardhur dhe kalendari i punës së Komisioni të Ekonomisë e Financave, që ka një rol drejtues në këtë proces. Në total janë 12 ditë dhe mua nuk më kujtohet ndonjëherë më parë, që për më pak se dy javë, ne të kemi mbaruar punë me projektbuxhetin, aq më tepër që kemi dhe paketën fiskale. Domethënë çështja shtrohet në parim, mund ti qëndrojë Konferenca e Kryetarëve një afati të tillë të propozuar nga komisioni apo jo? Unë thashë  që kjo kohë është e pamjaftueshme, është e pamundur kjo kohë, nuk i ndihmon palët e interesuara të kuptojnë çfarë ka propozuar qeveria dhe çfarë ka ndërmend të bëjë parlamenti, para se të votohet. Prandaj unë propozoj  pavarësisht se festat janë në mes, ta shtyjmë diku nga mesi i janarit, pavarësisht se Rregullorja e Kuvendit parashikon që sesioni të fillojë në javën e tretë. Mund të përdoret neni i seancave të veçanta për ta shtrirë në kohë në mënyrë të pranueshme. Gjithsesi s’mendoj se do të ketë pasoja pasi ky projektligj edhe po u votua me datën 28 dhjetor, do të shkojë te Presidenti i Republikës, do të botohet në fletoren zyrtare, etj. Kështu që do të ishte e arsyeshme të marrim dhe kohë nga janari për të bërë gjithë transparencën e nevojshme, gjithë konsultimet e nevojshme,  unë po them datën 15 janar 2014, për këtë mund të diskutojmë dhe të biem dakord me këtë pikë. T’i lëmë vetes kohën që i kemi lënë dhe vitet e tjera.

Ilir Meta – Fjalën e ka  zoti Xhafaj. Të dëgjojmë kryetarin e Komisioni të Ligjeve.

Fatmir Xhafaj – Faleminderit zoti kryetar! Në projektkalendarin e paraqitur për miratim në Konferencën e Kryetarëve në pikën dy thuhet “Shqyrtimi në parim i projektligjeve financiare në komisionet parlamentare dhe dorëzimi i raporteve në Komisionin për Ekonominë dhe Financat, 16-18 dhjetor 2013” , kjo do të duhej të ishte e specifikuar nga stafi, sepse nuk do të ishte e arsyeshme që Komisioni i Ligjeve të shqyrtojë gjithë paketën fiskale, as ka ndodhur ndonjëherë. Duhet të shikojnë ato projektligje që kanë lidhje me fushën e veprimit të komisionit, nuk përfshihen çështje që kanë të bëjnë me ligjshmërinë, që është objekt i përbashkët i të gjithë komisioneve. Ajo që do duhet në rast konkret me sa shikoj unë, për Komisionin e Ligjeve do të shikojmë vetëm 2 projektligje,  projektligji”Për taksat vendore”, pasi është për pushtetin lokal dhe projektligji “Për taksat kombëtare”, sepse ka një ndryshim në taksat e Ministrisë të Drejtësisë. Komisioni nuk i futet projektligjeve të tjera. Deputetët do të venë në seancë dhe do të debatojnë siç bëhet për çdo projektligj.

Ilir Meta – Po zoti Braçe.

Erion Braçe – Mua më vjen keq që po diskutohet me një ditë apo dy. Meqë këtu evokohet sa ditë na kanë lënë për shqyrtim projektbuxheti. Për Buxhetin e Shtetit 2010, janë lënë vetëm 13 ditë për ta shqyrtuar, bashkë me të shtunat dhe të dielat pushim, është miratuar me 26 dhjetor. Për buxhetin e parë të qeverisë që ishte, është miratuar me 28.12.2005. Pra do të doja të thosha, që vitin e parë të një qeverie natyrisht ka pasur problematikë edhe njohje, edhe hartimi projektbuxheti edhe reflektimi politikash në bazë të angazhimeve elektorale që ka marrë qeveria, që ka dalë pas zgjedhjeve. E dyta, ky është projektligji më i rëndësishëm që ka paketa fiskale është projektligji “Për tatimin mbi të ardhurat”, ka tetë nene, i teti është futja në fuqi e ligjit. Pra shtatë nene, nëse duhet një ditë e tërë për të diskutuar ky projektligj është diçka që nuk ka ndodhur në gjithë këto 15 vite, që unë jam në Komisionin e Ekonomisë dhe Financave, asnjëherë. Pretendim totalisht i paarsyeshëm.

Ashtu si projektligjin për të cilin foli zoti Xhafaj projektligji ”Për taksat kombëtare”, ka vetëm një reflektim për Komisionin e Ligjeve, që i hiqet e drejta administratës publike për të mbledhur tarifat e Zyrës së Regjistrimit të Pasurive, pasi ka kaluar me vetëfinancim, kjo e fundit i mbledh vetë këto para. Nëse dhe Komisionit të Ligjeve i duhet një ditë për të realizuar këtë nen, kjo përsëri është e paarsyeshme.  Kur flasim për projektligje të paketës fiskale, çfarë ju kam sjellë, ka gjithë kohën e mjaftueshme për të diskutuar për to.

Spartak Braho – Meqë këtu u diskutua fort lidhur me shkeljen e ligjit, dua të them që nuk është shkelur asnjë ligj. Ligji fillon e shkelet kur projektbuxheti nuk kalon procedurat parlamentare, për pasojë ligji shkelet kur prodhon pasoja negative, kur ligji s’miratohet nga Kuvendi. E dyta lidhur me atë që tha zoti Pollo, të bëhet me buxhet 3 mujorë. Kjo ndodh në ato raste kur nuk vjen projektligji në parlament, ai ka ardhur, ne jemi të detyruar ta shqyrtojmë. Parlamenti nuk duhet të lejojë që të shkelet ligji nga ane e tij. Vonesat janë çështje të procedurave të projektligjit. Ta kritikojmë qeverinë që i ka sjellë me vonesë, por s’mund të rrimë pa shqyrtuar projektligje të rëndësishme. Unë mendoj se tetë ditë janë plotësisht të mjaftueshme. 

Të punojmë me emergjencë.

Ilir Meta – Zoti Paloka.

Edi Paloka – Ne në fakt po themi të kundërtën, nuk po themi të mos shqyrtohet projektligji, por t’i japim më tepër kohë shqyrtimit të tij. Përderisa është shkruar me afat kohor, ligji është shkelur. Megjithatë varet si e konceptoni ju punën e shkeljes së ligjit, është puna juaj.

Është e vërtetë që është miratuar edhe me datë 28 dhjetor por ka ardhur, nja dy muaj përpara, pasi nuk linte zoti Ruçi të kalonte pa 40 ditë projektbuxheti, nuk të linte. Fatmir Xhafaj ka kërkuar 2 javë për “tahometrin”. Ju po na thoni, që qenka një projektligj me tetë nene, po more, por ato nene kanë të bëjnë me jetën e shqiptarëve, kemi ndenjur në Komision të Ligjeve edhe me muaj, me një nen. Kërkesa jonë është të jepet koha e nevojshme, nuk po kërkohet 40 ditë, por deri nga 15-16 janari, ta diskutojmë.

Ilir Meta – Po zoti Braçe.

Erion Braçe – Të sqarohemi deri në fund se na dalin probleme. Në vitin 2005 ka ardhur me 15 ditë në shkelje të ligjit. Në vitin 2006 me 30 ditë në shkelje të ligjit. Vetëm në vitin 2007 ka ardhur 5 ditë para se të shkelej ligji. Në vitin 2008 vetëm 2 dit ë para se të shkelej ligji dhe në vitin 2009 në shkel të ligjit me 2 ditë. Në vitin 2010 në shkelje të ligjit me 12 ditë, në vitin 2011 me 7 ditë në shkelje të ligjit, në vitin 2012 në shkelje të ligjit me 6 ditë, për vitin 2013 në shkelje të ligjit me 20 ditë. Kjo është tabela.

Albana Vokshi – Neni 80, pika 2, i Rregullores së Kuvendit, thotë “Komisionet e Kuvendit mund të organizojnë seanca dëgjimore publike me qëllim marrjen e vërejtjeve dhe mendimeve nga institucionet, persona apo grupe të interesit....” për projektligjin e Buxhetit të Shtetit dhe projektligje që kanë lidhje të drejtpërdrejtë me to.

Përderisa qeveria se ka bërë këtë, atëherë ne në komisionin tonë, për një pjesë shumë të madhe, juve bile keni marrë vërejtjet, letrën nga Dhoma e Tregtisë Amerikane dhe nga dhoma të ndryshme, është bërë publike, hyni në internet dhe i lexoni. Mua ma jep të drejtën Rregullorja e Kuvendit të organizoj seanca dëgjimore për çështje të ndryshme në komisionin tim. Ne nuk po kërkojmë që të mos shqyrtohet projektbuxheti, por ta shqyrtojmë në detaje. Duam që ç’do grup interesi dhe ç’do qytetarë shqiptarë të mësojë sa do të paguajë vitin që vjen.

Ilir Meta – Po zoti Shalsi.

Eduard Shalsi – Ne po vazhdojmë një teatër të panevojshëm në Komisionin e Veprimtarive Prodhuese kemi filluar dëgjesa që nga  tetori dhe në fakt e kam bërë një gjë të tillë, jo duke menduar projektbuxhetin, por nisur nga një sërë shqetësimesh që grupe të ndryshme interesi apo përfaqësi shoqatash kishin në përgjithësi me aktivitetin e tyre. Dhe të them të drejtën ndihem i lehtësuar duke parë projektkalendarin. Ne për ç’do dëgjesë kemi mbajtur shënime, i jemi drejtuar me shkresa dhe qeverisë. Sot e kemi më të lehtë për të menaxhuar dëgjimin dhe diskutimin në komision. Janë mbi tetë ose nëntë të tilla, që kemi bërë. Jua rekomandoj edhe si praktikë që dëgjesa me biznesin apo grupet e interesit nuk duhen bërë vetëm kur diskutohet projektbuxheti, por të bëhen vazhdimisht gjatë gjithë periudhës vjetore. Janë seanca ku mëson dhe ke mundësi t’i paraprish përgatitjeve të projektbuxhetit. Po ua them që një pjesë janë të pasqyruara në projektbuxhet, një pjesë jo, për këtë të fundit, do të diskutojmë në komision me Ministrin e Financave dhe qeverinë. 

Ilir Meta – Nuk ka nevojë për diskutim tjetër, se me sa duket ka dy propozime. Një është propozimi i zotit Braçe, si kryetar i Komisionit të Ekonomisë dhe Financave, i cili mbështetet nga ana e mazhorancës dhe një propozim i opozitës, që të shtyhet, për të fituar sa më shumë kohë, mundësisht me datën 15 janar. Kishit ndonjë gjë tjetër zoti Vasili.

Petrit Vasili – Unë kisha këtë gjë për të thënë, ne jemi këtu në këtë diskutim në bazë të disa gjërave që në këtë parlament kanë kaluar, siç qe dhe Ligji “Për auditimin nga një kompani e huaj”, sepse kishte disa probleme të pakapërcyeshme dhe duheshin sqaruar më parë, pra edhe vonesat që ekzistojnë kanë rrjedhur nga rrethana objektive. Ka dhe një rrethanë që është situata ekonomike e vështirë e cila pret përgjigje të mëdha nga buxheti, kështu që duke ruajtur diferencën të cilat mund t’i shpreh në seancë plenare, komisione, etj. Kemi një obligim ndaj shqiptarëve që ky projektbuxhet në mënyrë të padiskutueshme, të kalojë brenda afatit të përcaktuar. Jam i mendimit që kemi diferenca dhe ndarje të mëdha, nëse duhet t’i hymë mekanizmit të votimit, le t’i futemi e të ecim përpara se po shpenzojmë kohë të çmuar.

Ilir Meta – Përderisa nuk ka konsensus nuk ka votim. Për këtë do të shprehet seanca plenare. E quajmë këtë çështje të ezauruar për momentin.

Është e domosdoshme ti specifikojmë ne këtu projektligjet që do të shqyrtojë secili komision zoti Zani?

Shefqet Zani -  Duke pasur parasysh përvojën e viteve të kaluara, edhe të vitit të kaluar në seancë plenare është paraqitur projektkalendari i bërë nga Komisioni i Ekonomisë dhe Financave. Kështu që çdo komision zgjedh nga projektligjet e paketës fiskale, që do të shqyrtojë në komisionin e vet dhe nuk ka nevojë për të bërë një ndarje tjetër.

Erion Braçe – Zoti kryetar e di kush është shqetësimi im, nuk mund të ndodhë që një projektligj që nuk ka lidhje me komisionin, të shqyrtohet nga ai komision, madje të bëjë dhe seanca dëgjimore me grupet e interesit, që nuk kanë lidhje fare me fushën e atij komisioni. Nëse ka ndonjë komision që do të takojë dhomat e tregtisë, grupet e interesit, dhomat e biznesit, le ti marrë që tani, por që të gjithë komisionet të marrin të njëjtët persona për t’i dëgjuar, si grupe interesi, pastaj kjo s’ka sens.

Edi Paloka – Për këtë çështje janë komisionet që vendosin. Çdo komision bazuar në Rregulloren e Kuvendit me kërkesë të 1/5 të deputetëve të komisionit, kanë të drejtë të thërrasin edhe Barak Obamën. 

Albana Vokshi- Për dijeni të zotit Braçe do të doja të thosha minimumi 4 prej projektligjeve duhen shqyrtuar në Komisionin e Shëndetësisë dhe Çështjeve Sociale. Është një projektligj i tërë që duhet të kalojë, projektligji “Për kujdesin shëndetësor”, projektligj”Për taksat kombëtare”, neni 6, pika d, projektligji “Për tatimin mbi vlerën e shtuar”, neni 3, projektligji “Për akcizat”. Në varësi të komisioni, mbase, anëtarët e tij do të duan të vihen në dijeni për projektligjet e tjera, sepse të gjithë prekemi nga kjo paketë.

Ilir Meta – Mendoj të mos zgjatemi më tek kjo çështje. Seanca plenare do të vendosë për projektkalendarin dhe detyrimet e çdo komisioni në raport me Komisionin e Ekonomisë dhe seancës plenare. Komisionet në bazë të Rregullores së Kuvendit do të vendosin si do të procedojnë për të respektuar afatet që ka vendosur seanca plenare. E quajmë të mbyllur këtë çështje.

Vazhdojmë me tej me një çështje tjetër që ka të bëjë me një propozim të zonjës Vokshi për ngritjen e një nënkomisioni në përbërje të Komisionit të Punës, Çështjeve Sociale dhe Shëndetësisë me emërtimin Nënkomisioni për Çështjet e të Miturve, Barazisë Gjinore dhe Dhunës në Familje, i përbërë nga shtatë anëtarë, 4 nga shumica dhe 3 nga opozita. Kryetari nga PS-te, nënkryetari nga PD-ja, 2 anëtarë nga PS-ja, 1 anëtar nga LSI-ja dhe 2 anëtarë nga PD-ja. Jeni dakord me këtë projektvendim, të bëjmë diçka me konsensus.

 Dakord. 

Miratohet.

Fatmir Mediu – Është edhe plotësimi për anëtarin e Komisionit të Ligjeve, ndjesë pastë i zotit Olldashi.

Ilir Meta – Duhet të hiqet një që të shtohet një. Mendova se ishte shtesë. Aq sa ishte mbetet, ndaj, vetëm po i zëvendësojmë. 

Dakord. 

Miratohet. 

Kalojmë tek çështja tjetër, për të cilën kishim njoftuar një mbledhje të veçantë. Një grup deputetësh kanë paraqitur një kërkesë për ngritjen e Komisionit Hetimor “Për të kontrolluar zbatimin e legjislacionit në fuqi për administrimin e bazave të dhënave shtetërore tatimore, si dhe për të njohur dhe verifikuar në thellësi fenomenin e ndërhyrjeve dhe bllokimit për disa ditë të sistemeve elektronike tatimore, në mbështetje të Ligjit nr. 8891, datë 2.05.2002 ”Për organizimin dhe funksionimin e komisioneve hetimore të Kuvendit”. Detyrimi i Kryetarit të Kuvendit është të mbledhë Konferencën e Kryetarëve,  jo më vonë se 5 ditë nga marrja e kërkesës, dhe sot është dita e pestë.
Kush e kërkon fjalën nga propozuesit.

Edi Paloka – Kërkesa është e qartë, duhet ta kenë edhe gjithë kolegët e tjerë, që të mos e zgjasim në bazë të Rregullores së Kuvendit, komisionet hetimore ngrihen menjëherë. Mjafton të plotësohet objekti dhe kushtet e Rregullores së Kuvendit. Mendoj se janë të qarta të gjitha kërkesat tona për çfarë kërkohet të ngrihet komisioni hetimor. Nuk shoh ndonjë arsye ta diskutojmë gjatë.

Ilir Meta- Lidhur me këtë çështje para se të shprehen kolegët e tjerë duke pasur informacione të ndryshme nga shtypi dhe media, mbas kërkesës tuaj, duke pasur dhe shqetësimin për sa i takon bazës ligjore dhe problemit të mbivendosjes me punën e institucioneve të tjera, unë i kam drejtuar një shkresë prokurorisë. Kam marrë nga drejtuesi i Prokurorisë së Shkallës së Parë, Tiranë, që e ka këtë çështje zoti Petrit Fusha, këtë përgjigje: “Ju informoj se prokuroria pranë Gjykatës të Shkallës së Parë mbi bazën e kallëzimit të datës 21.11.2013, të drejtoreshës të tatimeve, zonja Brisida Shehaj dhe akteve të tjera të referuara nga Policia Gjyqësore me 22. 11.2013 ka regjistruar procedimin penal nr. 6638, për veprat penale: 1- Shpërdorim i detyrës dhe ndërhyrjen në të dhënat kompjuterike, parashikuar në nenin 228 dhe nenin 293, të Kodit Penal në ngarkim të personit ndaj të cilit po zhvillohen hetime, shtetasit Renald  Rista. 2-Hyrja e paautorizuar kompjuterike parashikuar në nenin 192, pika b e Kodit Penal, ku personi nën hetim, për këtë vepër është shtetasi Elton Robi. 

Në këtë procedim penal janë duke u zhvilluar hetime në lidhje me faktin e mungesës së të dhënave nga database i serverit, ku ruhen deklarimet online të detyrimeve tatimore, të tatim paguesve. Serveri i cili ndodhet në Drejtorinë e Përgjithshme të Tatimeve. Për shkak të karakterit sekret të veprimeve hetimore që zhvillohen nuk mund të jepen të dhëna të mëtejshme.

Këtë u detyrova ta bëj, pasi stafi më kërkoi të marr një informacion paraprak para se Konferenca e Kryetarëve të shprehet për këtë çështje, e cila krijon disa probleme në lidhje me punën që po bën prokuroria. Këtë kisha për detyrë që  t’ua thosha. 

Po zoti Ruçi.

Gramoz Ruçi – Sigurisht është e drejtë e grupit të deputetëve, që e kërkojnë, por dihet që këtu duhet të vendoset ose me konsensus, ose me kundërshtimet përkatëse. Unë e respektoj të drejtën e tyre, se sigurisht, kam bërë luftë kur kemi qenë në opozitë për këto komisionet hetimore në parlament. Por kur bëhet kërkesa duhet të ketë tre kushte: Së pari numri i deputetëve, që në këtë rast PD-ja e ka.  E dyta qëllimi dhe fusha ose çështjet që do të ketë për objekt komisioni hetimor, që në rastin konkret sipas kërkesës të kërkuesve, bie ndesh me atë që është bërë, një kallëzim penal me të cilin po merret prokuroria, kështu që ka mbivendosje. Kërkesa e tretë që duhet të plotësohet është përbërja e komisioneve hetimore, e cila sipas kërkesës tuaj, bie në kundërshtim me Kushtetutën dhe Ligjin për Komisionet Hetimore, që parashikohet mos gabohem në nenin 9. 

Në këto kushte dhe rrethana ne nuk jemi dakord, megjithëse le ta vendosë seanca plenare. 

S’kemi pse zgjatemi.

Ilir Meta – Do të thosha disa gjëra, pastaj do të ftoja kolegët që kanë bërë propozimin ta kenë në konsideratë. Objekti i kërkesës për ngritjen e komisionit hetimor cenon parimet kushtetuese pas këtij informacioni që unë dhashë të kontrollit të balancimit, parimit të proporcionalitetit, sepse ndërhyn në  sferën e veprimtarinë të institucioneve kushtetuese dhe atyre të krijuara me ligj, duke krijuar dublim të kompetencave dhe ndikim në sferën e tyre të përgjegjësisë, në rastin konkret të institucionit të prokurorisë dhe të Ligjit ”Për prokurorinë”, duke marrë kompetencat e tij kushtetuese për hetimin e të gjithë praktikës. Në këto kushte komisioni hetimor krijon përplasje dhe mbivendosje kompetencash.  

Në këto kushte, për pasojë përbën kërcënim për shkeljen e parimit të ndarjes dhe balancimit të pushteteve dhe për ndërhyrje të tepruar në sferën e kompetencave të organeve të tjera shtetërorë. Këtu kam parasysh Vendimin e Gjykatës Kushtetuese nr. 22/2010, do të deformonte kompetencat kushtetuese të Kuvendit për të hetuar në fusha apo çështje që nuk u përkasin drejtpërdrejtë një funksioni të kontrollit parlamentar duke dubluar apo zëvendësuar, shmangur veprimtarinë e institucioneve të pavarura në ushtrimin e kompetencave të tyre ligjore. Përsëri Vendimi i Gjykatës Kushtetuese nr. 20/2007 dhe parimet kushtetuese, veçanërisht e ndarjes, së balancimit ndërmjet pushteteve, i së drejtës për një proces të rregullt ligjor, i prezymimit të pafajësisë, e të tjera ka mjaft shpjegime. Nuk është problemi për tu hedhur në votim. 

Ka pasur dhe një kërkesë të stafit për Ministrinë e Financave, Drejtorinë e Tatimeve dhe për ata, s’ka pasur problem për tu hetuar nga parlamenti, por në këtë rast krijojmë precedent se problemi është se po heton prokuroria dhe ai thotë që çështja, dokumentacioni janë sekret. 

Juve çfarë mendimi keni.

Edi Paloka -Zoti kryetar në bazë të Rregullores së Kuvendit, neni 25, “Për komisionet hetimore”, Kuvendi ka të drejtë dhe me kërkesë të ¼ së anëtarëve të tij është i detyruar të caktojë një komision hetimor për të shqyrtuar një çështje të veçantë. Lidhur me shkresën që ju ka sjellë prokuroria ne as nuk synojmë dhe as nuk besojmë që ndërhyhet në procesin që ka filluar prokuroria. Siç e dëgjuat dhe nga përgjigja e prokurorit, ata kanë marrë nën hetim shefin e IT, me kërkesë të Drejtorit të Përgjithshëm të Tatimeve. Ai do të hetohet, a është ai apo jo personi që ka zhdukur të dhënat nga database i Drejtorisë të Tatimeve. 

Ne kërkojmë që komisioni hetimor të grihet për të parë lidhur me zbatimin e ligjit me të drejtën që ka ky, apo ai për tu futur në këto të dhëna. Ne i kemi të qartë në kërkesën tonë, por duam që të bëhet më e qartë për ata që se kanë. sipas të dhënave tona, që tashmë janë bërë publike aty kanë ndërhyrë pa asnjë të drejtë ligjore një këshilltar i Kryeministrit dhe një i Ministrisë të Financave.

Ilir Meta- Kjo që thoni ju është një çështje, shpërdorimi i detyrës. Po hetohet dhe tjetra ndërhyrje e paautorizuar në të dhënat kompjuterike,  ku person nën hetim është shtetasi Elton Robi. Pra edhe kjo çështje është nën hetim.

Po zoti Braho.

Spartak Braho – Unë personalisht jam për ta ngritur komisionin hetimor. Është një çështje shumë sensitive përderisa edhe ish kryeministri, i cili del në konferenca shtypi me të paraburgosur ish drejtorin e IT-së.  Por nuk na lë Kushtetuta janë pesë vendime të Gjykatës Kushtetuese të cilët nuk na lejojnë ngritjen e komisionit hetimor, janë  Vendimi nr. 18, Vendimi nr. 26, Vendimi nr. 20, Vendimi nr. 12 dhe Vendimi nr. 22, të cilët nuk na lejojnë në këtë rast ngritjen e komisionit  hetimor dhe na ngarkojnë me përgjegjësi për shkelje të dispozitave kushtetuese nëse e ngremë. 

Së dyti i tërë objekti për të cilin kërkohet të ngrini komision hetimor janë mot a mot, objekt i hetimit të prokurorisë. Prokuroria thotë që të tërë këto materiale janë sekuestruar. Ne edhe po të shkojmë atje nuk gjejmë gjë. Prokuroria thotë janë të karakterit sekret. Kështu që ky është një komision që nuk mund të ngrihet për dy arsye, Kushtetuese dhe  për arsye të mungesës reale për të funksionimin e komisionit.

Ilir Meta- Zoti Paloka, nëse ka një konsensus  kjo gjë është më e thjesht, në rast se për shkak të këtyre argumenteve, për disa prej tyre, tërhiqet kërkesa kjo është tjetër gjë, nëse jo jemi të detyruar të shkojmë për tu shprehur në seancë plenare, brenda 15 ditësh nga data e sotme. 

Po Zoti Paloka.

Edi Paloka – Sigurisht që ne nuk heqim dorë se kjo, duket se është pjesë e strategjisë për të fshehur gjithçka. Ne nuk kemi ndërmend të marrim asnjë të dhënë sekrete në Drejtorinë e Tatimeve, të tjerë i kanë marrë dhe pikërisht këtë duam të hetojmë, se këta të tjerë me çfarë të drejte ligjore kanë shkuar ti marrin këto të dhëna sekrete. Kush i ka çuar dhe pse. Këto duam të hetojmë

Ilir Meta – Dakord. Atëherë jo këtë seancë se kemi projektkalendarin e projektbuxhetit, por seancën e radhës, pas ditës së sotme do të diskutohet dhe vendoset për propozimin e grupit parlamentar të PD-së, sipas Rregullores së Kuvendit. Po zoti Shalsi.

Eduard Shalsi – Për seancën e sotme kam një propozim, meqenëse seancën e javës tjetër pati një keqkuptim në lidhje me shtyrjen për diskut të projektligjit për titujt e pronësisë, mund ta fusim në rend dite sot. 
Keqkuptimi ishte sepse unë isha në dijeni të një propozimi të zotit Ruli, për të cilin isha dakord, që kishte të bënte me ligjin që i ka skaduar data, kurse për afatin ne e kemi diskutuar dhe marrë një vendim në komision dhe ishte thjeshtë për tu hedhur në votim.

Ilir Meta – Nëse   ka mirëkuptim nga ana e grupit të PD-së e bëjmë sot nëse jo..

Eduard Shalsi – I vetmi merak i imi është se afati i tij është 31 dhjetor.

Ilir Meta – E fusim në rend këtë që kërkoi zoti Shalsi? 

Dakord.

Mbyllim mbledhjen.

